
	[bookmark: nev]GLOVICZKI SAROLTA
gloviczki.sarolta@gmail.com
gyógypedagógia
BA, 5. félév
Eötvös Loránd Tudományegyetem
Bárczi Gusztáv Gyógypedagógiai Kar
	
[bookmark: _GoBack]






Témavezető:
	Dr. Vass Dorottea
egyetemi adjunktus, ELTE BGGYK




Hátrányos helyzetű tanulók életpálya-építési kompetenciájának fejlesztése egy speciális társasjátékkal

Ma Magyarországon minden harmadik ember a szegénységi küszöb alatt él, életminőségük kritikusan alacsony szintjével küzdve. Ezt tapasztalva megkerülhetetlenné vált országos szinten támogatásuk és felzárkóztatásuk. Az eredményes társadalmi felzárkózást és a hátrányok kiegyenlítését – amely gyakran egy öröklődő, nehezen megtörhető folyamat – gyermekkorban, a gyerekek bevonásával lehet a leghatékonyabban elérni. Így időben elkerüljük a korai, ismétlődő iskolai kudarcokat, amelyek végzetesen megronthatják az iskolához és később a munkához fűződő viszonyt.
A dolgozat fő témája egy olyan társasjáték megtervezése és megalkotása, amelynek módszertani rendszere, érthető, motiváló, interaktív és átlátható játékos formája hatékony eszköz lehet a hátrányos helyzetű tanulók jövőkép építésében, ezáltal pedig társadalmi felzárkózásukban.
Ebben a dolgozatban kvalitatív kutatás segítségével a hátrányos helyzet, pályaorientáció, lemorzsolódás, oktatási rendszer és a játékpedagógia témájáról szóló szövegek részekre bontása, összehasonlítása, értelmezése és ezek figyelembevételével egy alternatív társasjáték kidolgozása valósult meg, amelyhez a társasjáték célrendszere, szabályai, felépítése és alapvető használati javaslatai is megfogalmazódtak.
A vizsgálat során elkészített társasjáték azáltal, hogy a játékon belül és a játék által is a megfelelő készségeket fejleszti, konstruktív alapjává válhat az életpálya-építési kompetenciák támogatásának, különösen a hátrányos helyzetű csoportok esetében. A folyamat további kvantitatív vizsgálatokkal és részvételi akciókutatással (RAK) fejlődik tovább a minél minőségibb támogatás érdekében.



